Diari Oficial de la Generalitat Valenciana


Sumari del DOGV 8591, del 15-07-2019 (2019/7138)

RESOLUCIÓ del director general de Medi Natural i Avaluació Ambiental, de desplegament de l'Ordre 1/2019, d'11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es fixen els períodes hàbils i les normes de caça en les zones comunes i s'estableixen altres regulacions en els vedats de caça i zones de caça controlada a la Comunitat Valenciana, per al període 2019/2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8591

Data del DOGV
:   15-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7138


Data del document
:   11-07-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * caça

RESOLUCIÓ del director general de Medi Natural i Avaluació Ambiental, de desplegament de l'Ordre 1/2019, d'11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es fixen els períodes hàbils i les normes de caça en les zones comunes i s'estableixen altres regulacions en els vedats de caça i zones de caça controlada a la Comunitat Valenciana, per al període 2019/2020. [2019/7138]  
  
Segons estableix l'Ordre 1/2019 d'11 de juliol, per la qual es fixen els períodes hàbils i normes de caça en les zones comunes i s'estableixen altres regulacions en els vedats de caça i zones de caça controlada en la Comunitat Valenciana, en la disposició final segona, anualment, i amb suficient antelació a l'inici de la temporada cinegètica, mitjançant una resolució de la direcció general competent en matèria de caça, es publicaran les dates d'obertura i tancament corresponents als períodes hàbils de caça establits per a les diferents espècies que hauran de regir en cada temporada, així com els dies hàbils i condicions específiques per a cada modalitat de caça resolc les següents consideracions per a la temporada 2019/2020:  
  
1. En les zones comunes de caça de la Comunitat Valenciana:  
1.1. La caça del conill amb gossos i sense armes  
Període: des del 21 de juliol al 25 de desembre de 2019.  
Dies hàbils: dijous, dissabtes, diumenges i festius autonòmics i nacionals. Horari general  
Condicions específiques: màxim de 8 gossos per caçador i de 15 per grup de caçadors.  
Queda prohibit l'ús de llebrers fins a l'11 d'octubre, així com l'ús de gossos de presa en tot el període.  
1.2. Falconeria  
Període: des del 12 d'octubre de 2019 fins al 2 de febrer de 2020.  
  
Dies hàbils: tots els dies. Horari general.  
Condicions específiques: es permet per a totes les espècies cinegètiques de caça menor. S'autoritza la caça amb auxili de fins a dos gossos per falconer per a alçar les peces.  
Entrenament d'ocells de falconeria:  
Període: tot l'any, amb cimbell artificial. Des de l'1 de juliol de 2019 fins al 29 de febrer de 2020 amb peces d'escapada, degudament marcades.  
Dies hàbils: tots els dies. Horari general.  
1.3. Caça amb arc  
En qualsevol modalitat en la qual estiga previst l'ús d'arma, l'arc podrà emprar-se en la caça de forma equivalent a les armes de foc.  
  
1.4. Caça menor en lloc fix  
Període: del 12 d'octubre al 6 de desembre.  
Dies hàbils: dissabtes, diumenges i festius autonòmics i nacionals. Horari general  
Contingent: màxim de 25 tords per caçador i dia.  
Condicions específiques: per a la caça de tords i estornell poden emprar-se únicament com a reclams els xiulets o membranes de boca o de manxa, així com els reclams naturals de tord comú, tord ala-roig o estornell en un número no superior a cinc per espècie.  
  
Cada caçador podrà auxiliar-se de fins a un màxim de dos gossos per al cobrament de les peces.  
Per a desplaçar-se als llocs s'haurà de portar les armes enfundades, o bé, descarregades i obertes.  
En aquesta modalitat, prèviament a la ubicació del lloc, el caçador comprovarà les franges de seguretat establides en l'article 39 de la Llei 13/2004 de Caça de la Comunitat Valenciana, així com el camp de tir possible per a evitar que els perdigons caiguen en aquestes franges.  
1.5. Caça menor al salt o en mà  
Període: del 12 d'octubre al 6 de desembre de 2019.  
Dies hàbils: dissabtes, diumenges i festius autonòmics i nacionals. Horari general  
Condicions específiques: s'estableix un contingent entre perdiu i llebre d'una peça per caçador i dia i un màxim de 2 gossos per caçador.  
1.6. Caça del senglar  
Modalitat: ganxo, batuda, al salt o en mà i aguait  
Període: de l'1 de setembre de 2019 al 29 de febrer de 2020.  
Condicions específiques: les establides en la preceptiva autorització de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica.  
Modalitat: espera o aguait.  
Període: tot l'any  
Condicions específiques: les establides en la preceptiva autorització de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica. En aquests casos estarà legitimat per a sol·licitar-les el propietari de les parcel·les afectades, el titular del ben danyat, una associació d'agricultors o la Federació de Caça de la Comunitat Valenciana. Aquest tipus de control en zones comunes només podrà concedir-se en els llocs exactes de cultius afectats o en les infraestructures danyades, des de quinze dies abans de l'inici previsible dels danys fins a la collita o última collita. Fora d'aquests llocs no podrà establir-se cap mena d'engreixador.  
  
2. Caça de migratòries en vedats de caça i zones de caça controlada  
Per a aquells terrenys fitats i zones de caça controlada que en el seu pla tècnic d'ordenació cinegètica tinguen aprovada aquesta modalitat:  
  
2.1. Mitja veda:  
a) En lloc fix:  
i) Espècies: tudó, colom roquer, xixella, estornell, garsa i rabosa.  
  
Període: de l'11 d'agost al 8 de setembre de 2019.  
Dies hàbils: dijous, dissabtes, diumenges i festius autonòmics i nacionals.  
Condicions específiques: cada caçador podrà auxiliar-se de fins a un màxim de dos gossos per al cobrament de les peces.  
Vistos l'escrit del president de la junta rectora del Parc Natural de les Gorges del Cabriol sobre l'estat de la població de xixella al Parc Natural; l'informe del Servei de Vida Silvestre, i atenent el que es regula en l'article 30.3 del Decret 45/2011, de 29 d'abril, del Consell, pel qual s'aprova el Pla rector d'ús i gestió del Parc Natural de les Gorges del Cabriol, s'estableix una moratòria d'un any durant el qual no es podrà caçar aquesta espècie dins dels límits d'aquest parc natural.  
ii) Espècie: tórtora europea.  
Per a aquesta espècie i a causa de les seues condicions de conservació descrites en l'informe tècnic elaborat per a aquesta espècie pel Servei de Caça i Pesca, s'estableix una moratòria d'1 any durant el qual no es podrà caçar aquesta espècie.  
  
b) Al salt o en mà.  
Espècie: guatla.  
Període: de l'11 d'agost al 8 de setembre.  
Dies hàbils: els dissabtes, diumenges i festius autonòmics i nacionals.  
Contingent: màxim 8 exemplars per caçador i dia.  
2.2. Pròrroga de la caça de tords i estornells:  
En lloc fix  
Període: del tancament de la temporada general fins al 9 de febrer de 2020.  
Dies hàbils: dissabtes, diumenges i festius autonòmics i nacionals.  
Contingent: màxim 25 tords per caçador i dia.  
2.3. Aus aquàtiques  
Període: del 12 d'octubre de 2019 al 9 de febrer de 2020. El període serà inferior si així està disposat en les resolucions aprovatòries dels plans tècnics d'ordenació cinegètica.  
Al Parc Natural de l'Albufera el calendari per a cada vedat serà resolt pel director general de Medi natural i Avaluació Ambiental, segons el seu Pla tècnic d'ordenació cinegètiques i dins del que s'estableix en les normes del Parc.  
2.4. Becada  
Temporada general. Modalitat al salt.  
Període: del 10 de novembre de 2019 al 2 de febrer de 2020.  
Dies hàbils: establits en el Pla tècnic d'ordenació cinegètiques  
  
  
3. Caça de la perdiu amb reclam.  
En els vedats de caça i zones de caça controlada en les quals la resolució aprovatòria del pla tècnic d'ordenació cinegètica de la modalitat de perdiu amb reclam es remeta a l'ordre de vedes, la data límit per al tancament de la caça d'aquesta modalitat serà el dia 29 de febrer de 2020.  
  
4. Horari general  
L'horari de caça permés de forma general en l'àmbit de la Comunitat Valenciana, comprén des del crepuscle civil matutí fins al crepuscle civil vespertí, conforme l'horari establit en l'annex d'aquesta resolució.  
  
  
5. Memòries anuals de gestió dels espais cinegètics  
Conforme a l'article 46 de la Llei 13/2004, de caça de la Comunitat Valenciana, el titular de cada espai cinegètic haurà de presentar abans del 31 de març de 2020, en el model normalitzat i publicat en la web de la Generalitat (https://www.gva.es/va/web/portal/inicio/procedimientos'id\_proc=16753), una memòria anual corresponent a l'activitat cinegètica compresa entre el 15 de març de 2019 i el 14 de març de 2020.  
  
  
València, 11 de juliol de 2019.- El director general de Medi Natural i d'Avaluació Ambiental: Antoni Marzo Pastor.